钦定古今图书集成/明伦汇编/官常典/第443卷 > 李同
## 钦定古今图书集成/明伦汇编/官常典/第443卷 > 李同

按《史记平原君传》：秦急围邯郸，邯郸急且降，平原君
甚患之。邯郸传舍吏子李同说平原君曰：“君不忧赵
亡邪？”平原君曰：“赵亡则胜为掳，何为不忧乎？”李同曰：
“邯郸之民炊骨易子而食，可谓急矣。而君之后宫以
百数，婢妾被绮縠，馀粱肉，而民褐衣不完，糟糠不厌。
民困兵尽，或剡木为矛矢，而君器物钟磬自若。使秦
破赵，君安得有此？使赵得全，君何患无有？今君诚能
令夫人以下编于士卒之间，分功而作，家之所有尽
散以飨士，士方其危苦之时，易德耳。”于是平原君从
之，得敢死之士三千人。李同遂与三千人赴秦军，秦
军为之却三十里。亦会楚、魏救至，秦兵遂罢，邯郸复
存。李同战死，封其父为李侯。